钦定古今图书集成/历象汇编/庶征典/第070卷 > 《白云起封中赋》高孚
## 钦定古今图书集成/历象汇编/庶征典/第070卷 > 《白云起封中赋》高孚

客有遭逢汉昌，从武帝而登岱，睹白云之效祥，曰：“此
盖非常，不飘不扬。初起封中，方郁郁以呈象；稍浮山
上，乍英英而有光。”原初出之义也，告成我皇。我皇德
以静人，威以平难，廓清诸夏，光启大汉。俗既和兮考
时巡，礼既备兮登日观。惟天辅圣，无雨则其明征；惟
岳通元，出云所以幽赞。不然者，山有四岳，胡独兴于
此地？有四极，胡不普而施？观耀质以流彩，若无心而
有知。无心者何？随车而动息；有知者何？表圣之功德。
帝穆清以修祠云，故清其容；帝贞白以为心云，故白
其色。岂徒然也？君为万国所仰，岳乃众云所届。其垂
思储精，登封俯拜，亦庶乎明神斯答，景福攸介。故夫
是云也，乘元气而出，冠灵坛而浮，不“漠漠以四散，直
亭亭于上头。祥光内朗，瑞色旁流，既表庆于兹日，复
增华于介丘。”此可以见其无疆之休者也。且夫刻石
者所以纪号，泥金者所以昭告，必元德之已升，乃兹
山之可造。若齐桓僭侈，秦帝骄暴，纵倾国以修封，岂
嘉祥之云报美矣哉。昼日斯清，瑞云孔明。絪缊萧索，
下应一人之感，髣髴影响。旁闻万岁之声。彼《入房》彰
于殷帝，《浮河》表于周成，岂可与兹而名哉。